
Szérum interleukin-1-receptor antagonista szintek korábban gesztációs diabéteszes és kontroll asszonyokban

Bevezetés – A keringő interleukin-1-receptor antagonista (IL1Ra) az interleukin-1 (egy proinflammatorikus citokin) természetes kompetitív inhibitora, a 2-es típusú diabétesz független prediktora, emelkedett szintet mutat prediabéteszes állapotokban. Szerepét a gesztációs diabétesz (GDM – egy prediabéteszes állapot) patomechanizmusában eddig még nem vizsgálták.
Célkitűzés – (1) Annak megállapítása, hogy az IL1Ra jelenlegi szintje összefügg-e a graviditás alatti (3 évvel ezelőtti), illetve (2) a jelenlegi szénhidrátanyagcsere állapottal. (3) A szérum IL1Ra szint független meghatározóinak leírása.
Vizsgálati elrendezés – Kohorszba ágyazott eset-kontroll vizsgálat: korai GDM (n=46, diagnózis 16-20. héten), késői GDM (n=43, diagnózis 24-28. héten), kontroll (n=64). Kizártuk az ismert cukorbetegeket.
Módszerek – IL1Ra meghatározás – Quantikine Human IL-1Ra Immunoassay. Glukóz intolerancia (GI, n=28) – 75g-os orális glukóz tolerancia teszt alapján emelkedett éhomi vércukor és/vagy csökkent glukóz tolerancia. Egyéb vizsgált paraméterek: életmód, antropometria, vérnyomás, vérzsírok, C-reaktív protein (CRP).
Statisztikai módszer – Többszörös lineáris regresszió, függő változó: IL1Ra.
Eredmények – A GDM súlyosságával (korai GDM > késői GDM > kontroll) pozitív összefüggést mutatott a kor, a vérnyomás, a 120 perces vércukor, a jelen GI gyakorisága, negatívat a testmagasság (minden trend p<0,05). A szérum IL1Ra koncentráció pozitív összefüggést mutatott a GDM súlyosságával (medián [interkvartilis tartomány]): kontroll 329 [266] vs. késői GDM 353 [338] vs. korai GDM 384 [225] ng/l (trend p=0,028). Magasabb IL1Ra koncentrációt találtunk a jelen GI csoportban a kontrollokhoz képest (728 [740] vs. 518 [569], p=0,03). A jelen GI hatását figyelembe véve a korai GDM az IL1Ra szintek független prediktora maradt (β-attenuáció: 21%). Az IL1Ra független meghatározói a magasabb BMI és szérum CRP, valamint az alacsonyabb HDL-koleszterin (minden p<0,05).
Következtetés – A korai GDM-et követően (a jelen szénhidrátanyagcsere-zavar hatásától függetlenül) kimutatható anti-inflammatorikus folyamat a prediabétesszel összefüggő gyulladásra adott kompenzatorikus válasz lehet.



